A Budavári Önkormányzat polgármestere

**pályázatot ír ki**

a Clark Ádám tér - Lánchíd utca – Fridrich Born rakpart által határolt zöldterületen (14391, 14392 és 14388 hrsz.) elhelyezendő emlékjel elkészítésére, amely a finn nemzeti eposz, a Kalevala magyar vonatkozásainak állít emléket.

**A pályázat célja:** A fentebb körülírt közterületen jelenleg megtalálható Akseli Gallen-Kallela (1865-1931) finn festő, építész és iparművész emlékműve, akinek életében nagy hangsúlyt kapott a [Kalevala](https://hu.wikipedia.org/wiki/Kalevala) világa. A pályázati felhívás az ősi finn eposznak, a Kalevalának és magyar műfordításainak emléket állító köztéri művészeti alkotás tervezéséről szól, ezzel lehetőséget adva a megemlékezésre a két nemzet barátságáról, kulturális kapcsolatairól és a Kalevala eposzról.

**A pályázat jellege:** nyílt, nemzetközi pályázat

**Pályázati útmutatás:** Az alkotás anyagát illetően Önkormányzatunk nem tesz kikötést. Az Önkormányzat honlapján elérhető az alkotás javasolt helyszínének térképe, valamint a pályázathoz csatolandó nyilatkozati minták. Egy alkotó több pályaművel is jelentkezhet, egy pályamű csak egy megoldást tartalmazhat. A pályázó azzal, hogy pályaművét benyújtja, a pályázati kiírás feltételeit magára nézve kötelezőnek fogadja el.

**A pályaművek benyújtása:** A pályázat jeligés, tehát jelszó alapján lesznek a pályaművek beazonosíthatók. A pályázatra benyújtandó:

Nagy borítékban jelszóval:

* Legalább egy oldalas magyar, finn vagy angol nyelvű leírás (A/4-es méretben) arról, hogy a javasolt alkotás hogyan kapcsolódik a Kalevala és magyar vonatkozásainak szellemiségéhez, valamint az alkotás helyszínéhez.
* Az alkotásról maximum A/3-as méretben jól látható rajz, vagy látványterv, illetve fotómontázs, ami bemutatja a környezetbe illeszkedést is.
* Az alkotás M=1:10 vagy M=1:5 léptékű makettjét tetszőleges anyagból.
* M=1:500 léptékben a műalkotás parkban történő elhelyezésének ábrázolása, a környezetében esetlegesen szükséges változásokkal.
* Műleírás, amely kitér a megvalósítás időkereteire és a megvalósítás költségeire a javasolt anyaghasználat alapján.
* Jogszavatossági, adatkezelési és nyilvánossági nyilatkozat.

Kis borítékban jelszóval:

* A pályázó személy adatai (neve, elérhetősége), szakmai önéletrajza és jelszava.

**A pályázat beadásának helye és határideje:**

Személyesen a Budavári Önkormányzat Polgármesteri Hivatal Ügyfélszolgálatán (1014 Budapest, Kapisztrán tér 1.), vagy postai úton a polgármesternek címezve (1014 Budapest, Kapisztrán tér 1.) feladó nélküli borítékban a beadási határidőig beérkezően.

A pályázat beadási (beérkezési) határideje: 2019. február 18., 16:00 óráig

**A pályaművek díjazása:** A legjobb pályamű díjazása 2000 Euro díjazásban részesül.

**A pályaművek elbírálása, eredményhirdetés:** A pályázók a pályázat benyújtásával vállalják, hogy alávetik magukat a Budavári Önkormányzat polgármestere által felkért adhoc bíráló bizottság javaslata alapján megszülető Képviselő-testület döntésének. A döntés ellen felszólamlásnak vagy jogorvoslatnak helye nincs. A mű díjazásával egyidejűleg az Önkormányzat megszerzi a mű felhasználási jogát is, azonban a pályázat kiíróját nem terheli a nyertes pályamű megvalósításának (kiállításának) kötelezettsége. A díjazáson túl a pályázók a Kiíróval szemben semmilyen további anyagi igénnyel nem léphetnek fel, követelést nem érvényesíthetnek. A Képviselő-testület fenntartja magának a jogot, hogy a pályázatot eredménytelennek minősítse. A pályaműveket a kiíró – igazolás ellenében – a pályázóknak visszaadja, kérésre visszaküldi. Az át nem vett pályaműveket az értesítést kiküldését követően legfeljebb 60 napig őrzi meg.

**A pályázattal kapcsolatos információ:** A pályázók felvilágosítást kaphatnak a Budavári Önkormányzat Főépítészi Irodáján Csány Éva főépítésztől (1014 Budapest, Kapisztrán tér 1., foepitesz@budavar.hu, tel: 458-3017).

**Melléklet:** helyszínrajz, nyilatkozatminták

Budapest, 2018. október 26.

 **dr. Nagy Gábor Tamás**

 polgármester

 Budavári Önkormányzat